<classify> SERIKALI ya Mapinduzi ya Zanzibar SMZ imeanza kuvuna matunda ya matumizi ya tehama katika shughuli za umma, kwa sababu idara za serikali zinatumia mkonga wa taifa katika kutoa huduma kwa wananchi.Mkurugenzi Mtendaji wa Mkonga wa Mawasiliano Zanzibar, Shukuru Awadhi Suleiman, ameeleza mjini Unguja katika ufafanuzi wa ziada kuwa Teknolojia ya Habari na Mawasiliano TEHAMA imeleta mapinduzi katika utoaji wa huduma za umma kwa kupunguza gharama na kuokoa muda.Kuhusu kupunguza gharama za utoaji huduma kwa upande wa serikali na wananchi wakati ule ule, alitumia mfano wa huduma za hospitali kwa kueleza kwamba vipimo vya kisasa vikifanyika katika hospitali ya wilaya, vinatumwa kwa mtandao kwa Hospitali Kuu ya Mnazi Mmoja mjini Zanzibar na majibu yanarudishwa wilayani pasipo mgonjwa au mtumishi wa serikali au wote wawili kulazimika kusafiri kutoka wilayani mwao kwenda mjini Zanzibar.Alieleza kuwa vituo vya afya 24 vya Unguja na Pemba vimeunganishwa kwenye serikali mtandao, na kuwapunguzia wananchi adha ya na gharama za kusafiri.Alisema sasa wananchi wenyewe wanashuhudia urahisi, wepesi na ufanisi katika utoaji wa huduma za afya, kodi, elimu na huduma za kijamii kama vile utoaji wa vyeti vya kuzaliwa.Pia alitoa mfano wa Bodi ya Mapato Zanzibar ZRB ambayo alisema inatumia mtandao na matokeo yake huduma zimeboreka, udhibiti wa mapato umeongeza na kuwapunguzia wananchi adha ya kupoteza muda.Mfano mwingine aliotoa ni wa Wakala wa Usajili wa Matukio ya Kijamii Zanzibar na kueleza wananchi wanaomba vitambulisho wilayani mwao na taarifa zinatumwa makao makuu kwa njia ya mtandao pasipo wao kulazimika kusafiri.Alieleza pia kuwa Kampuni ya Uunganishaji Maudhui imekuwa ikitumia Mkonga wa Taifa katika kurusha matangazo ya Shirika la Utangazaji Zanzibar ZBC.  <topic>: kitaifa 